Guðmundur P. Davíðsson er stjórnarformaður Ægis sjávarfangs . Aðsend mynd Thai Union , eitt af stærstu sjávarafurðafyrirtækjum heims hefur keypt stóran hlut í niðursuðufyrirtækinu Ægi sjávarfangi í Grindavík en það sérhæfir sig í niðursuðu á þorskalifur . Fiskifréttir sögðu fyrstir frá kaupunum í gær , en félagið hyggst framleiða um 20 milljón dósa af niðursoðinni lifur á næsta ári . Meðal fyrirtækja innan Thai Union fyrirtækjasamstæðunnar eru þekktir framleiðendur eins og King Oscar , Chicken of the Sea , John West , Petit Navire , Parmentier og Mareblu . Thai Union er með 47 þúsund starfsmenn víða um heim og er meðal annars stærsti framleiðandi niðursoðins túnfisks en fimmta hver dós af niðursoðnum túnfiski sem seld er í heiminum er frá Thai Union . Halda áfram að framleiða undir eigin merkjum „ Það hefur gríðarlega þýðingu fyrir okkur og íslenskan niðursuðuiðnað í heild að tengjast þessu öfluga fyrirtæki . Samstarf við Thai Union veitir vörum okkar ákveðið söluöryggi og aðgang að sterku sölu - og dreifikeri sem opnar möguleika á markaðssetningu út úm allan heim á þeim niðursuðuvörum sem er hugsanlega er hægt að framleiða hér á landi , “ segir Guðmundur P. Davíðsson stjórnarformaður Ægis sjávarfangs . Guðmundur segir að Ægir sjávarfang muni halda áfram að framleiða niðursoðna þorskalifur undir eigin merkjum og einkafyrirtækjamerkjum annarra eins og til dæmis verslanakeðja . Vörumerki Ægis sjávarfangs eru iCan og Westfjords . Þá segir hann að samstarf sem verið hefur í sölu - og markaðsmálum milli verksmiðju Ægis í Grindavík og niðursuðuverksmiðju HG í Hnífsdal verði haldið áfram en hjá þessum tveimur verksmiðjum eru í dag um 30 stöðugildi í framleiðslu - og markaðsmálum . Vottun um sjálfbærar veiðar skipti máli Í tilkynningu sem Thai Union hefur sent frá sér vegna viðskiptanna segir framkvæmdastjórinn , Thiraphong Chansiri , að Ægir sjávarfang hafi í nærfellt aldarfjórðung verið þekkt fyrir að framleiða eina bestu þorskalifur á markaðinum og segir hann að fjárfestingin í Ægi muni styrkja stöðu King Oscar sem leiðandi aðila á markaði fyrir niðursoðnar sjávarafurðir . Thai Union keypti norska fyrirtækið King Oscar árið 2014 en það er með sterka markaðsstöðu í Noregi , Bandaríkjunum , Póllandi , Belgíu og Ástralíu . Þá er í tilkynningu Thai Union sérstaklega tekið fram að allt hráefni Ægis megi rekja til sjálbærra þorskveiða Íslendinga og að vörur fyrirtækisins séu MSC vottaðar ( Marine Stewardship Council ) sem af alþjóðlegum sérfræðingum sé viðurkennt sem traustasta staðfesting á sjálfbærri nýtingu sjávarafurða . Þorskalifur er fyrst og fremst unnin í þremur löndum sem hafa aðgang að norður Atlantshafs þorskstofninum en það eru Ísland , Noregur og Rússland og kemur um 70% af heimsframleiðslu niðursoðinnar þorskalifur frá Íslandi . Að sögn Guðmundar P. Davíðssonar stefnir Ægir sjávarfang að því að framleiða 20 milljón dósir af niðursoðinni þorskalifur á næsta ári en til samanburðar má geta þess að árleg framleiðsla Thai Union er um 1 milljarður dósa af niðursoðnu sjávarfangi .